**ZÁPIS č. 6**

**Z RIADNEHO ZASADNUTIA SPRÁVNEJ RADY TASR**

**17. júna 2025 so začiatkom o 15.00 h**

**Prítomní členovia Správnej rady**: Samuel Bachár,Jozef Bednár, Alena Mezeiová, Michal Pidanič**,** Alexander Riabov

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

**UZNESENIE č. 01/17/06/2025:**

Členovia rady schválili tento program zasadnutia:

1. **Technologický vývoj TASR 2023 – 2025**
2. **Vyhodnotenie projektu TASR : 80. výročie oslobodenia**
3. **Rôzne**

ZA: 5 PROTI: 0 ZDRŽAL SA: 0

S. Bachár

J. Bednár

A. Mezeiová

M. Pidanič

A. Riabov

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Technologický vývoj TASR 2023 – 2025**

Ako uviedol V. Puchala, Technologický vývoj TASR od roku 2023 sa nesie v znamení zvyšovania spoľahlivosti systémov, modernizácie infraštruktúry a zefektívňovania procesov Úseku informačných technológií (ÚIT). Kľúčovým cieľom bola konsolidácia systémových prostriedkov, zabezpečenie vyššej výkonnosti, kybernetickej bezpečnosti a pripravenosti IT prostredia na budúce výzvy.

V. Puchala opísal a ocenil prácu ÚIT v oblasti IT infraštruktúry, podpory užívateľov, kybernetickej bezpečnosti a podpornej činnosti. Informoval o existujúcich technológiách a systémoch, vyradených systémoch, systémoch v testovacej prevádzke a plánovaných systémoch a technológiách.

V súlade so zákonom č. 69/2018 Z. z. o kybernetickej bezpečnosti sa ÚIT i TASR aktívne pripravuje na audit kybernetickej bezpečnosti. Realizuje sa revízia a aktualizáciu bezpečnostnej dokumentácie, technických opatrení a zavádzajú sa podporné systémy na splnenie legislatívnych a bezpečnostných požiadaviek.

TASR pokračuje v dlhodobom úsilí o modernizáciu, konsolidáciu a kybernetické zabezpečenie celej IT infraštruktúry. Prioritou zostáva virtualizácia, výmena používateľskej techniky a zabezpečenie všetkých systémov proti kybernetickým hrozbám, najmä typu ransomware. Druhou prioritou je obmena osobnej techniky pre redaktorov v redakciách i v teréne, podpora a vzdelávanie. Kontinuálnou prioritou zostáva spoľahlivosť fungovania technológií pre tvorbu a doručovanie multimediálnych správ odberateľom.

Väčšinu opatrení je možné implementovať z existujúcich zdrojov vďaka efektívnemu využívaniu open-source riešení. Vybrané opatrenia však budú vyžadovať investičné prostriedky. Časť je naplánovaná na tento rok, časť bude súčasťou budúcoročného rozpočtu. ÚIT je pripravený pokračovať v implementácii ďalších opatrení na zvýšenie bezpečnosti a efektivity prevádzky v súlade s platnou legislatívou a aktuálnymi technologickými trendmi.

Členovia SR TASR v rozprave ocenili prácu a úsilie ÚIT a manažmentu o modernizáciu a kybernetické zabezpečenie IT infraštruktúry. Zaujímali sa o výšku plánovaných investícií a časový horizont ich realizácie, ako aj možné využitie umelej inteligencie v spravodajstve TASR.

Správna rada TASR vzala materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Vyhodnotenie projektu TASR : 80. výročie oslobodenia**

Ako uviedol V. Puchala, Cieľom projektu TASR súvisiaceho s oslavami 80. výročia oslobodenia bolo informovať o aktivitách, ktoré sa realizovali v súvislosti s výročím ukončenia 2.svetovej vojny na Slovensku i v zahraničí. Okrem štandardného spravodajstva z domova zahraničia, vyšli aj desiatky materiálov s presahom k publicistike, agentúra zároveň využila svoj bohatý archív so zámerom prispieť k zvýšeniu povedomia o novodobej histórii Slovenska.

Oblasti podpory aktivít a podujatí v rámci osláv 80. výročia oslobodenia

1. Spravodajstvo TASR
2. Weby TASR
3. Aplikácie TASR
4. TASR TV

1.Spravodajstvo TASR

V  servisoch verejnoprávnej agentúry bolo v období od 23. februára – 15. mája 2025 zverejnených dovedna 221 textových správ súvisiacich s výročím oslobodenia. Pričom 127 bolo preložených do anglického jazyka a 31 do maďarského jazyka vydaných v exportnom servise, ktorého odberateľom sú hlavne partnerské zahraničné agentúry a na Slovensku pôsobiace veľvyslanectvá a konzuláty. Okrem toho sa správy o tejto tematike stali súčasťou 92 spravodajských súhrnov s slovenčine a 58 súhrnov v angličtine a maďarčine.

Verejnoprávna agentúra vydala v súvislosti s touto témou celkom 142 zvukových záznamov a 14 videozáznamov. Do fotografického archívu pribudlo celkom 347 fotografií vlastnej produkcie a ďalších 110 agentúra ponúkla svojim klientov v rámci spolupráce s ďalšími zahraničnými partnermi. Fotografie z produkcie TASR agentúra ponúkla prostredníctvom svojho partnera aj médiám v Českej republike. TASR bude dianie súvisiace s 80. výročím ukončenia 2. svetovej vojny priebežne monitorovať aj v ďalších mesiacoch.

TASR v rámci servisu zaviedla v titulkoch jednotné označenie OSLOBODENIE80 pre všetky správy týkajúce sa aktivít súvisiacich s výročím, vrátane kľúčovania textov. TASR o pripravovaných akciách informovala v rámci pravidelných prehľadov podujatí, ktoré ponúka predovšetkým klientom z prostredia médií.

V domácom spravodajskom servise TASR uverejnila rozhovor o histórii a výstavbe jedného z najväčších vojnových pamätníkov v Európe a vojenskom cintoríne - bratislavskom Slavíne. Agentúra vo spravodajskom servise prinášala aktuálne informácie z oficiálnych osláv výročia ukončenia vojny a ďalších významných podujatí na celom území Slovenska a to na úrovni celoštátnej, regionálne i lokálnej. V rámci aktivít projektu TASR vydala sériu reportáží o vojenských cintorínoch, kde sú pochované obete 2. svetovej vojny, o ich histórii, obnove a starostlivosti o tieto pietne miesta.

TASR pripravila aj spravodajský seriál s podtitulom živá história, v ktorom sa venovala činnosti klubov vojenskej histórie. Zamerala sa na zbieranie historických dokumentov, výzbroje a výstroje. Rovnako sa sústredila aj na aktivity klubov, ktoré atraktívnou formou sprostredkovávajú verejnosti historické udalosti.

2. Aplikácie TASR:

Aktuálne spravodajstvo TASR súvisiace so spomínanou témou mohli odberatelia sledovať aj prostredníctvom mobilnej aplikácie TASR Pro, ktorá je určená predovšetkým klientom z prostredia médií.

Všetky dôležité informácie o pripravovaných podutiach, avízach a pozvánky pre verejnosť či médiá súvisiacich s výročím boli zverejňované aj v aplikácii Kalendárium.

3. Weby TASR

Spravodajský portál TERAZ.SK na hlavnej stránke vytvoril špecializovanú rubriku a banner 80. výročie oslobodenia, kde boli na jednom mieste zhromažďované všetky správy, reportáže, videoreportáže a dokumentačné materiály týkajúce sa osláv výročia.

V priebehu mája boli v sekcii Stalo sa vtedy zverejnené aj články, ktoré dokumentovali históriu vojnovej Slovenskej republiky v rokoch 1939 – 1945. Ide o výstupy projektu spolupráce TASR a Slovenského národného archívu, ktorého cieľom je sprístupnenie zaujímavých archívnych dokumentov pre verejnosť a médiá .

4. TASR TV

TASR TV priniesla priame prenosy vybraných tlačových konferencií týkajúcich sa osláv ukončenia vojny. V rámci projektu odvysielala reláciu o histórii, výstavbe a neskoršej rekonštrukcii jedného z najväčších vojnových pamätníkov v Európe a vojenskom cintoríne - bratislavskom Slavíne.

Správy z projektu Oslobodenie mali širokú publicitu a stali sa inšpiráciou i materiálom pre informácie i cykly v rôznych médiách.

Členovia Správnej rady v diskusii ocenili prácu všetkých redaktorov, ktorí sa na projekte podieľali a zhodli sa na tom, že agentúra podobnými produktami potvrdzuje svoj verejnoprávny charakter.

Správna rada TASR vzala materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

Predseda SR TASR J. Bednár informoval členov rady o účasti na zasadnutí Výboru pre kultúru a médiá NR SR, kde predniesol Správu o činnosti a hospodárení TASR v roku 2024. Ako uviedol, členovia výboru nemali k správe zásadné pripomienky a materiál jednohlasne schválili. Podľa slov GR TASR V. Puchalu poslanci vyjadrili názor, že TASR ostáva naďalej pilierom verejnoprávnosti a dôležitým zdrojom dôveryhodných informácií na slovenskom mediálnom trhu.

J. Bednár ďalej informoval, že členka SR TASR za zamestnancov poslala členom rady e-mail s informáciou o činnosti TASR.

Členovia Správnej rady sa dohodli na najbližšom termíne zasadnutia 22/7.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava 17. júna 2025

Zapísal:

Jozef Bednár v.r.